Trump sê beraad met Noord-Korea gaan voort | Netwerk24
01 Junie 2018 22:33
Die beraad tussen Amerika en Noord-Korea gaan voort, sê Donald Trump, president van die VSA.
Trump het die aankondiging in Washington gedoen nadat 'n afgevaardigde van Noord-Korea 'n brief van hul leier, Kim Jong-oen, aan hom oorhandig het, berig ABC.
"Ons sal op 12 Junie in Singapoer vergader," het Trump ná die brief se aflewering aan verslaggewers gesê. "Die verhoudings groei en dit is iets baie positiefs."
Die BBC berig dat Noord-Korea volgens Trump 'n einde aan kernkragwapens wil hê, hoewel Noord-Korea dit nie bevestig het nie.
Trump het gesê die brief is baie interessant en dat dit in 'n latere stadium toepaslik sal wees om die inhoud bekend te maak. Hy het egter later gesê hy het dit nog nie gelees nie.
'n Brief wat Trump aan Kim geskryf het, is vroeër die week op sosiale media gedeel.
Die brief wat Trump van die Noord-Koreaanse leier ontvang het, was volgens Wall Street Journal redelik basies. Kim beskryf daarin sy belangstelling in die beraad sonder om enige noemenswaardige toegewings of dreigemente te maak.
Gen. Kim Jong-tjol, wat die brief afgelewer het, sal na verwagting tot Saterdag in die VSA aanbly. Hy is voorheen onder sanksie geplaas vir sy rol in kuberaanvalle op Amerikaanse maatskappye, berig die koerant.